1. ปัจจัยความเสี่ยง

ปัจจัยความเสี่ยงที่อาจมีผลกระทบต่อการทำรายการของบริษัทมีดังนี้

1.1 ความเสี่ยงทางธุรกิจและทางการตลาด

การเติบโตของตลาดเทคโนโลยีสารสนเทศและการสื่อสารโดยรวมโดยเฉพาะจากนโยบายของรัฐบาลที่ส่งเสริมให้มีการใช้เทคโนโลยีสารสนเทศและการสื่อสารมากขึ้นทั้งในหน่วยงานภาครัฐบาล
รัฐวิสาหกิจ และภาคเอกชน โดยเฉพาะอย่างยิ่งในชนบทห่างไกล
ส่งผลให้ธุรกิจที่บริษัทดำเนินการอยู่มีโอกาสในการขยายตัวอย่างต่อเนื่องในหลายปีข้างหน้า
แต่ในระยะสั้นแล้วมูลค่างานโครงการโดยรวมที่ประมูลในแต่ละไตรมาสจะมีความผันผวนสูงอันเกิดจากหลายปัจจัย
เช่น
สภาวะการเมืองในปีที่ผ่านมาที่ทำให้การอนุมัติงบประมาณล่าช้าและทำให้หลายโครงการต้องเลื่อนออกไป
ซึ่งเป็นความเสี่ยงทางธุรกิจของบริษัท
แต่การที่บริษัทมีฐานรายได้ระยะยาวจากโครงการขนาดใหญ่อยู่หลายโครงการ เช่น
โครงการอินเทอร์เน็ตโรงเรียน
โครงการร่วมดำเนินการบริการระบบเครือข่ายสารสนเทศสำหรับการให้บริการกับกรมส่งเสริมการปกครองท้องถิ่น
ที่มีระยะเวลาสัญญา 5 ปี และการมีฐานรายได้จากหน่วยงานอื่น ๆ ทั้งเอกชน และรัฐวิสาหกิจ
อยู่ส่วนหนึ่งช่วยลดความผันผวนของรายได้ของบริษัทลงได้บ้าง

แต่ทั้งนี้เพื่อสร้างความมั่นคงของการเติบโตของรายได้จากการแข่งขันในตลาดที่คาดว่าจะรุนแรงมากขึ้นจากนโยบายการเปิดเสรีทางโทรคมนาคม
และการเปลี่ยนแปลงของเทคโนโลยีที่รวดเร็ว และปัจจัยอื่น ๆ
บริษัทมีนโยบายที่จะเพิ่มแหล่งรายได้ระยะยาว เช่น การเช่า บริการ และบำรุงรักษาระยะยาว
ทั้งจากการดำเนินการของบริษัทเองและการซื้อกิจการ เช่น การซื้อกิจการบริษัท พอร์ทัลเน็ท จำกัด
ควบคู่ไปกับการขยายฐานรายได้จากการต่อยอดบริการทางด้านเทคโนโลยีสารสนเทศและการสื่อสารในรูปแบบสินค้าและบริการแบบครบวงจร
(Total Solution) รวมถึง การซื้อกิจการ บริษัท โอเอซิส คอนซัลติ้ง จำกัด
เพื่อเพิ่มความสามารถในการแข่งขันของบริษัท

1.2 ความเสี่ยงจากการค้างชำระของลูกหนี้

บริษัทได้ดำเนินนโยบายการแก้ไขปัญหาจากการค้างชำระหนี้ของลูกหนี้อย่างต่อเนื่อง
โดยมีหน่วยงานเร่งรัดหนี้สินเข้ามาดูแลปัญหานี้โดยเฉพาะ
จึงทำให้บริษัทสามารถควบคุมยอดหนี้ค้างชำระให้อยู่ในระดับที่น่าพอใจ
นอกจากนั้นบริษัทยังมีนโยบายในการพิจารณาถึงสถานภาพและสภาพคล่องของลูกค้าแต่ละรายก่อนการให้บริการ
เพื่อลดปัญหาหนี้เสียอันอาจจะเกิดผลกระทบต่อบริษัทได้ในอนาคต
โดยลูกหนี้ส่วนใหญ่ในปัจจุบันเป็นลูกค้าที่มีฐานะทางการเงินดี เช่น รัฐวิสาหกิจ หน่วยงานของรัฐบาล
และบริษัทขนาดใหญ่ จึงทำให้ความเสี่ยงด้านหนี้เสียอยู่ ณ ระดับต่ำ เช่น บริษัท ทีโอที จำกัด
(มหาชน) ที่มีการชำระที่ดีอย่างต่อเนื่อง

1.3 ความเสี่ยงจากภาระหนี้สินที่เพิ่มขึ้นภายหลังการเข้าซื้อบริษัท พอร์ทัลเน็ท จำกัด

ตามที่บริษัทได้ตกลงเข้าซื้อบริษัท พอร์ทัลเน็ท จำกัด
นั้นจะทำให้ภาระหนี้สินของบริษัทโดยรวมภายหลังการเข้าซื้อบริษัท พอร์ทัลเน็ท
จำกัดจะอยู่ในระดับที่สูงกว่าเดิมค่อนข้างมาก
แต่เนื่องจากกระแสเงินสดจากโครงการเช่าระบบคอมพิวเตอร์ซอฟแวร์สำเร็จรูปสำหรับธุรกิจหลักของการไฟฟ้าส่วนภูมิภาคที่
บริษัท พอร์ทัลเน็ท จำกัด ดำเนินการอยู่นั้นเพียงพอที่จะชำระคืนเงินกู้ให้กับธนาคาร
ประกอบกับบริษัทได้ดำเนินการเพิ่มทุนอย่างเพียงพอเพื่อสนับสนุนบริษัท พอร์ทัลเน็ท จำกัด
ในส่วนที่ต้องการนอกเหนือจากเงินกู้จากธนาคาร
ทำให้สัดส่วนหนี้สินต่อทุนโดยรวมอยู่ในระดับที่ไม่สูงมาก
บริษัทจึงมีความเสี่ยงจากภาระหนี้สินที่เพิ่มขึ้นเพียงเล็กน้อย

นอกจากนี้บริษัทมีนโยบายที่จะควบคุมสัดส่วนหนี้สินต่อทุนให้อยู่ในระดับที่เหมาะสม โดยเฉพาะภาระหนี้
ทั่วไปอันเกิดจากการขยายธุรกิจของบริษัท เพื่อรองรับความผันผวนของปัจจัยภายนอกต่าง ๆ เช่น
ภาวะตลาดเทคโนโลยีสารสนเทศและการสื่อสาร และอัตราดอกเบี้ยเป็นต้น

1.4 ความเสี่ยงจากการที่บริษัทมีผู้ถือหุ้นรายใหญ่ถือหุ้นเกินกว่าร้อยละ 50

เนื่องจากบริษัทมีผู้ถือหุ้นรายใหญ่คือ บริษัท สามารถคอร์ปอเรชั่น จำกัด (มหาชน) ซึ่งถือหุ้นในบริษัท
จำนวน 405,865,650 หุ้น หรือคิดเป็นร้อยละ 67.64 ของทุนชำระแล้วของบริษัท และบริษัท
วิไลลักษณ์ อินเตอร์ เนชั่นแนล โฮลดิ้ง จำกัด ซึ่งมีผู้ถือหุ้นกลุ่มเดียวกับ บริษัท สามารถคอร์ปอเรชั่น
จำกัด (มหาชน) คือ ตระกูลวิไลลักษณ์ ซึ่งถือหุ้นในบริษัทจำนวน 2,700,000 หุ้น คิดเป็นร้อยละ
0.45
ของทุนชำระแล้วของบริษัททำให้สามารถที่จะควบคุมการลงมติผู้ถือหุ้นเกือบทั้งหมดในเรื่องสำคัญต่างๆ
ได้ เช่น การแต่งตั้งกรรมการ หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่นๆอาจไม่สามารถรวบรวมคะแนนเสียงเพื่อถ่วงดุลกับผู้ถือหุ้นรายใหญ่ได้

* จากข้อมูลรายชื่อผู้ถือหุ้นรายใหญ่ ณ วันที่ 9 มกราคม 2550

1.5 ความเสี่ยงจากการเปลี่ยนแปลงผู้ถือหุ้นรายใหญ่อันเนื่องมาจากการจำนำหุ้น

 บริษัท สามารถคอร์ปอเรชั่น จำกัด (มหาชน) ได้เข้าทำสัญญาเงินกู้กับธนาคารในประเทศรายหนึ่ง โดยภายใต้สัญญาเงินกู้ดังกล่าว บริษัท สามารถคอร์ปอเรชั่น จำกัด (มหาชน) ตกลงจำนำหุ้นที่ตนถืออยู่ในบริษัทจำนวน 260,832,000 หุ้น หรือคิดเป็นร้อยละ 43.47 ของทุนชำระแล้วของบริษัท เพื่อเป็นการประกันการชำระหนี้ของตน อย่างไรก็ตามหากบริษัท สามารถคอร์ปอเรชั่น จำกัด (มหาชน) ผิดสัญญาเงินกู้ และธนาคารรายดังกล่าวใช้สิทธิบังคับจำนำหุ้นของบริษัทโดยการขายทอดตลาดก็อาจทำให้เกิดการเปลี่ยนแปลงผู้ถือหุ้นรายใหญ่ของบริษัทได้ ภายหลังการบังคับจำนำดังกล่าว